答毛唐卿虞卿借昌黎集
作者：王十朋
朝代：宋

paragraphs: 予少不知學古難，學古直欲學到韓。
柰何韓實不易學，怛覺晝夜心力殫。
茫然故步亦已失，有類壽陵學邯鄲。
雖然予心未肯已，尚欲勉强求其端。
跬步不休效駑馬，千里未至空長嘆。
羨君兄弟俱早慧，家學豈止傳柔溫。
聖經賢傳飫已久，百家諸子皆蠹殘。
學文要須學韓子，此外衆說徒曼曼。
韓子皇皇慕仁義，力排佛老回狂瀾。
三百年來道益貴，太山北斗世仰觀。
我生于今望之遠，時時開卷相欣懽。
豈惟廬陵惜舊本，我亦惜此祇自看。
子今欲假敢違命，願子寶之同琅玕。